A Cannes-i Nemzetközi Filmfesztiválon először 2003-ban a Rendezők Kéthete szekcióban mutatkozhatott be "A 78-as Szent Johannája" című filmjével. Ezzel egy időben a Cinéfondation Program, alkotói ösztöndíjat is megkapta, melynek keretén belül Bíró Yvette-tel közösen fejlesztette Párizsban a "Delta" című filmje forgatókönyvét. Ugyanebben az évben Petrányi Viktóriával – aki a főiskola óta állandó munkatársa, társírója és alkotótársa – megalapította a filmgyártással foglalkozó Proton Cinema Kft.-t. A következő évben a "Kis Apokrif No. 2" című rövidfilmje a főiskolások vizsgafilm-szekciójában került a cannes-i közönség elé.